Diari Oficial de la Generalitat Valenciana


Sumari del DOGV 8878, del 10-08-2020 (2020/6551)

ORDRE 69/2020, de 6 d'agost, de la consellera de Justícia, Interior i Administració Pública, per la qual s'aprova el Pla davant d'emergències aeronàutiques d'aviació civil de la Comunitat Valenciana.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8878

Data del DOGV
:   10-08-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/6551


Data del document
:   06-08-2020

Organisme emissor
:   Conselleria de Justícia, Interior i Administració Pública

Tipus de document
:   Ordre

Anàlisi jurídica

 Descriptors 

:   * Conselleria de Justícia, Interior i Administració Pública
    * empresa privada
    * protecció civil
    * aeroport
    * legislació

ORDRE 69/2020, de 6 d'agost, de la consellera de Justícia, Interior i Administració Pública, per la qual s'aprova el Pla davant d'emergències aeronàutiques d'aviació civil de la Comunitat Valenciana. [2020/6551]  
Preàmbul  
  
A fi de coordinar les actuacions a desenvolupar davant d'una possible emergència als aeroports de València i Alacant-Elx, la Generalitat va elaborar sengles plans d'emergència que van entrar en vigor en 2001 i 2006, respectivament. L'àmbit d'actuació d'aquests plans se cenyia exclusivament a l'interior dels aeroports, de manera que, per a fer front a la resta d'emergències que ocorregueren en l'exterior d'aquests, fora en un entorn pròxim (zona E) com en una zona més allunyada, el pla que havia d'activar-se era el Pla territorial d'emergència de la Comunitat Valenciana. Aquest pla també era el pla de referència per a les emergències que ocorregueren a l'interior de l'aeroport de Castelló, per no disposar aquest de pla d'emergència específic.  
  
L'article 15 de la Llei 17/2015, de 9 de juliol, del sistema nacional de protecció civil, estableix que el risc d'accidents d'aviació civil ha de ser objecte d'elaboració d'un pla especial. Aquest risc engloba tant les emergències que puguen esdevindre a l'interior dels aeroports (zona A), com en el seu entorn immediat (zona E), així com en la resta del territori de la comunitat autònoma.  
El Reial decret 632/2013, de 2 d'agost, d'assistència a les víctimes d'accidents de l'aviació civil i els seus familiars, estableix les mesures que cal adoptar per les administracions públiques per a garantir l'assistència a les víctimes d'accidents d'aviació civil i els seus familiars.  
Es fa, per tant, necessària la revisió de la planificació existent davant d'aquest risc i, d'aquesta forma, disposar d'un únic pla que faça front a aquesta mena d'emergències, independentment d'on ocórrega.  
  
Atés que en l'actualitat no es disposa d'una directriu bàsica que regule la planificació contra aquest risc, el Pla davant d'emergències aeronàutiques d'aviació civil de la Comunitat Valenciana (PEACV), tindrà la categoria de procediment d'actuació, segons el que s'estableix en l'article 25.1 de la Llei 13/2010, de 23 de novembre, de protecció civil i gestió d'emergències.  
Aquest pla ha sigut elaborat per l'Agència Valenciana de Seguretat i Resposta a les Emergències, en col·laboració amb els responsables de tots els serveis intervinents, i informat pel Ple de la Comissió de Protecció Civil de la Comunitat Valenciana, en la reunió de 2 de juny.  
  
Atés tot el que antecedeix, segons allò que s'ha fixat en l'article 28.e de la Llei 5/1983, de 30 de desembre, del Consell, i en l'article 25.2 de la Llei 13/2010,  
  
  
ORDENE  
  
Article únic. Aprovació del pla  
S'aprova el Pla davant d'emergències aeronàutiques d'aviació civil de la Comunitat Valenciana, l'objecte del qual és garantir l'actuació ràpida, eficaç i coordinada dels recursos públics i privats, davant d'emergències aeronàutiques que ocórreguen al territori de la Comunitat Valenciana i la competència de les quals corresponga a la Generalitat, així com servir de suport a l'estructura de gestió dels incidents aeronàutics la competència dels quals corresponga a l'Administració general de l'Estat.  
  
DISPOSICIÓ DEROGATÒRIA  
  
Única. Derogació normativa  
Queden derogats: el Pla d'emergència exterior de l'Aeroport d'Alacant, aprovat mitjançant l'Ordre d'1 d'agost de 2006, del conseller de Justícia, Interior i Administracions Públiques, i el Pla d'emergència exterior de l'Aeroport de València, aprovat mitjançant l'Ordre de 9 de novembre de 2001, del conseller de Governació, així com la resta de disposicions d'igual o inferior rang que s'oposen al que es disposa en la present ordre.  
  
  
DISPOSICIONS FINALS  
  
Primera. Entrada en vigor  
El Pla davant d'emergències aeronàutiques d'aviació civil de la Comunitat Valenciana entrarà en vigor l'endemà de la publicació de la present ordre en el Diari Oficial de la Generalitat Valenciana.  
  
Segona. Disponibilitat del Pla  
L'Agència Valenciana de Seguretat i Resposta a les Emergències disposarà, en la seua pàgina web, per a informació de la ciutadania, d'un exemplar del Pla davant d'emergències aeronàutiques d'aviació civil de la Comunitat Valenciana, del qual s'hauran extret els apartats sensibles de les instal·lacions aeroportuàries que, per motius de seguretat, no puguen ser públics.  
  
València, 6 d'agost de 2020  
  
La consellera de Justícia, Interior i Administració Pública,  
GABRIELA BRAVO SANESTANISLAO